HU Az Európai Unió Hivatalos Lapja C 5/50

2017. november 7-én benyújtott kereset – Euracoal és társai kontra Bizottság

(T-739/17. sz. ügy)

(2018/C 005/68)

Az eljárás nyelve: német

Felek

Felperesek: Association européenne du charbon et du lignite (Euracoal) (Woluwe-Saint-Pierre, Belgium), Deutscher Braunkohlen-Industrie – Verein e.V. (Köln, Németország), Lausitz Energie Kraftwerke AG (Cottbus, Németország), Mitteldeutsche Braunkohlengesellschaft mbH (Zeitz, Németország), eins energie in sachsen GmbH & Co. KG (Chemnitz, Németország) (képviselők: W. Spieth és N. Hellermann ügyvédek)

Alperes: Európai Bizottság

Kérelmek

A felperesek azt kérik, hogy a Törvényszék:

— semmisítse meg a 2010/75/EU európai parlamenti és tanácsi irányelv (1) szerinti elérhető legjobb technikákkal (BAT) kapcsolatos következtetéseknek a nagy tüzelőberendezések tekintetében történő meghatározásáról szóló, 2017. július 31-i (EU) 2017/1442 bizottsági végrehajtási határozatot (HL 2017. L 212., 1. o.) abban a részében, amelyben a NOX-kibocsátásra vonatkozó (1. cikk, melléklet, 2.1.3 pont, 3. táblázat), valamint a szén és a lignit égetéséből a higany levegőbe történő kibocsátására vonatkozó (1. cikk, melléklet, 2.1.6 pont, 7. táblázat) BAT-hoz kapcsolódó kibocsátási szinteket (BAT-AEL-eket) megállapították és rögzítették,

— másodlagosan: teljes egészében semmisítse meg az (EU) 2017/1442 bizottsági végrehajtási határozatot, valamint

— az Európai Bizottságot kötelezze a költségek viselésére.

Jogalapok és fontosabb érvek

Keresetük alátámasztása érdekében a felperesek három jogalapra hivatkoznak.

1. Első jogalap: a 75. cikk szerinti bizottságban lefolytatott szavazással összefüggésben lényeges eljárási szabályok, magasabb szintű jogszabályok és hatásköri korlátok megsértése A Bizottság azáltal, hogy a határozattervezethez határidő nélkül nyújtott be módosítást és azonnali szavazást kezdeményezett, nem vette figyelembe a 182/2011/EU rendelet (2) 3. cikkének (3) bekezdése szerinti kötelező határidőket és ezáltal megsértette a 182/2011/EU rendelet 3. cikkének (4) bekezdése szerinti azon kötelezettségét, hogy objektív módon a lehető legnagyobb támogatottság elérésére kell törekednie. Ezzel párhuzamosan nem tette lehetővé a tagállamok képviselői számára, hogy a módosított határozattervezetről megfelelően állást foglaljanak, és ezzel megsértette az EUMSZ 291. cikk (3) bekezdését, amely szerint biztosítani kell a Bizottság tagállamok általi hatékony ellenőrzését. Ezen túlmenően a Bizottság egy nyilvánvalóan taktikai indíttatású eljárással visszaélésszerűen és tévesen gyakorolta a bizottsági elnöki pozícióját.

2. Második jogalap: az úgynevezett sevillai folyamat keretében történt eljárásjogilag hibás jogszabályszöveg-szerkesztéssel összefüggésben lényeges eljárási szabályok, magasabb szintű jogszabályok és hatásköri korlátok megsértése A 2010/75/EU irányelv és a 2012/119/EU bizottsági végrehajtási határozat (3) (BAT-iránymutatások) rendelkezései szerint a BAT-következtetések levonására kizárólag szakmai alapon kerülhet sor. A következtetések levonása során a szakmaiság követelményét kell figyelembe venni, így ezzel párhuzamosan az eredendően politikai megfontolásokat ki kell zárni a következtetések megállapítása során. E követelményeket a jelen esetben figyelmen kívül hagyták.

3. Harmadik jogalap: a megtámadott BAT-következtetések tartalmával összefüggésben lényeges eljárási szabályok, magasabb szintű jogszabályok és hatásköri korlátok megsértése A tartalmi megállapítások, különösen a NOX-kibocsátásra és a higanykibocsátásra vonatkozó, BAT-hoz kapcsolódó kibocsátási szintek, alapvetően a 2010/75/EU irányelvből következő műszaki-gazdasági elérhetőség követelményét hagyják figyelmen kívül, és ezáltal aránytalanul terhelik a rendelkezések által érintett létesítményüzemeltetőket. Kétségkívül úgy tűnik, hogy a megtámadott rendelkezéseket politikai megfontolások alapján fogadták el, amelyek megengedhetetlenek a BAT-következtetések kidolgozása keretében. Ezáltal a Bizottság azonban visszaélt a helyzetével és túllépte a hatáskörét.

(1) Az ipari kibocsátásokról (a környezetszennyezés integrált megelőzése és csökkentése) szóló, 2010. november 24-i 2010/75/EU európai parlamenti és tanácsi irányelv (HL 2010. L 334., 17. o.).

(2) A Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról szóló, 2011. február 16-i 182/2011/EU európai parlamenti és tanácsi rendelet (HL 2011. L 55., 13. o.).

(3) Az ipari kibocsátásokról szóló 2010/75/EU európai parlamenti és tanácsi irányelvben említett adatgyűjtéssel, a BAT-referenciadokumentumok kidolgozásával és minőségbiztosításukkal kapcsolatos iránymutatásokra vonatkozó szabályok megállapításáról szóló, 2012. február 10-i 2012/119/EU bizottsági végrehajtási határozat (az értesítés a C(2012) 613. számú dokumentummal történt) (HL 2012. L 63., 1. o.).